CELEX: 32018R1554
Language: sl
Date: 2018-10-15 00:00:00
Title: Uredba Sveta (EU) 2018/1554 z dne 15. oktobra 2018 o spremembi Uredbe (EU) št. 1370/2013 glede količinske omejitve za odkup posnetega mleka v prahu

18.10.2018   
               
               
                  SL
               
               
                  Uradni list Evropske unije
               
               
                  L 261/1
               
            
         UREDBA SVETA (EU) 2018/1554
         z dne 15. oktobra 2018
         o spremembi Uredbe (EU) št. 1370/2013 glede količinske omejitve za odkup posnetega mleka v prahu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43(3) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Člen 3 Uredbe Sveta (EU) št. 1370/2013 (1) določa količinsko omejitev za odkup posnetega mleka v prahu po fiksni ceni iz člena 2 navedene uredbe. Ko je ta omejitev dosežena, se odkup izvede po razpisnem postopku, da se določi najvišja odkupna cena.
                  
               
                     (2)
                  
                  
                     Uredba Sveta (EU) 2018/147 (2) je spremenila Uredbo (EU) št. 1370/2013 z določitvijo količinske omejitve za odkup posnetega mleka v prahu po fiksni ceni na nič za leto 2018. Namen te spremembe je bil, da bi se izognili odkupu posnetega mleka v prahu po fiksni ceni v okoliščinah, v katerih to ne bi bilo skladno s cilji varnostne mreže.
                  
               
                     (3)
                  
                  
                     V mlečni industriji se cene mlečnih maščob in mlečnih beljakovin še vedno razlikujejo. V letu 2018 so tržne cene Unije za posneto mleko v prahu ostale pod ravnijo javne intervencije, cene masla pa so več kot dvakrat višje od ravni javne intervencije.
                  
               
                     (4)
                  
                  
                     Cene surovega mleka, ki se v letu 2018 plačajo kmetom, so na ravni, ki omogoča donosno mlečno proizvodnjo zaradi trenutnega velikega povpraševanja po maslu in siru kljub relativno nizkim cenam mlečnih beljakovin. Izvajanje javne intervencije v letu 2018 v okviru razpisnega postopka ni preprečilo ohranitve cen surovega mleka na teh ravneh.
                  
               
                     (5)
                  
                  
                     V zvezi s temelji trga za mleko in mlečne izdelke v smislu ponudbe, povpraševanja in razvoja cen se pričakuje, da se leta 2019 ne bodo bistveno spremenili, zlasti kar zadeva razlikovanje med cenami mlečnih maščob in mlečnih beljakovin. Zato je za leto 2019 količinsko omejitev za odkup posnetega mleka v prahu po fiksni ceni ustrezno določiti na nič.
                  
               
                     (6)
                  
                  
                     Uredbo (EU) št. 1370/2013 bi bilo zato treba ustrezno spremeniti.
                  
               
                     (7)
                  
                  
                     Za zagotovitev, da ima začasni ukrep iz te uredbe takojšen učinek na trg in da se omogoči pravočasno obveščanje udeležencev na trgu pred začetkom naslednjega intervencijskega obdobja, bi morala ta uredba začeti veljati dan po objavi –
                  
               SPREJEL NASLEDNJO UREDBO:
         
            Člen 1
            V členu 3(1) Uredbe (EU) št. 1370/2013 se doda naslednji pododstavek:
            
               „Z odstopanjem od prvega pododstavka količinska omejitev za odkup posnetega mleka v prahu po fiksni ceni za leto 2019 znaša 0 ton.“
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Luxembourgu, 15. oktobra 2018
            
               
                  Za Svet
               
               
                  Predsednica
               
               E. KÖSTINGER
            
         
         
            (1)  Uredba Sveta (EU) št. 1370/2013 z dne 16. decembra 2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode (UL L 346, 20.12.2013, str. 12).
         
            (2)  Uredba Sveta (EU) 2018/147 z dne 29. januarja 2018 o spremembi Uredbe (EU) št. 1370/2013 glede količinske omejitve za odkup posnetega mleka v prahu (UL L 26, 31.1.2018, str. 6).